Smernica Komisie 2003/101/ES
z 3. novembra 2003,
ktorou sa mení a dopĺňa smernica Rady 92/109/EHS o výrobe a uvádzaní na trh určitých látok používaných pri nedovolenej výrobe omamných látok a psychotropných látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/109/EHS zo 14. decembra 1992 o výrobe a uvádzaní na trh určitých látok používaných pri nedovolenej výrobe omamných látok a psychotropných látok [1] naposledy zmenenú a doplnenú smernicou Komisie 2001/8/ES [2], najmä na jej článok 10 ods. 3,
keďže:
(1) s ohľadom na povinnosti spoločenstva vyplývajúce z rozhodnutia Rady 90/611/EHS o uzatvorení, v mene Európskeho hospodárskeho spoločenstva, dohovoru Organizácie Spojených národov proti nedovolenému obchodu s omamnými a psychotropnými látkami [3], je potrebné uviesť do účinnosti rozhodnutie prijaté Komisiou Organizácie spojených národov pre omamné látky z marca 2001, aby sa do tabuľky 1 prílohy k Dohovoru Organizácie spojených národov pridali acetanhydrid a manganistan draselný;
(2) je taktiež vhodné zosúladiť smernicu 92/109/EHS s nariadením Rady (EHS) č. 3677/90 z 13. decembra 1990, ktorým sa stanovujú opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok [4] naposledy zmeneného a doplneného nariadením Komisie (ES) č. 1232/2002 [5];
(3) manganistan draselný treba pridať medzi látky uvedené v kategórii 2 prílohy I smernice 92/109/EHS a vypustiť z kategórie 3 prílohy;
(4) je potrebné stanoviť prahové hodnoty pre manganistan draselný, ako aj pre acetanhydrid s cieľom zabezpečiť trh spoločenstva proti nepriaznivým vplyvom;
(5) smernica 92/109/EHS je preto potrebné zmeniť a doplniť;
(6) opatrenia stanovené v tejto smernici sú v súlade so stanoviskom výboru, ktorý bol zriadený podľa článku 10 nariadenia (EHS) č. 3677/90,
PRIJALA TÚTO SMERNICU:
Článok 1
Prílohy I a II smernice 92/109/EHS sa nahrádzajú prílohou tejto smernice.
Článok 2
Členské štáty uvedú do účinnosti zákony, iné predpisy a správne opatrenia potrebné na dosiahnutie súladu s touto smernicou najneskôr do 1. januára 2004. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť na 20. deň od jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 3. novembra 2003